Talle noodgevalle, sterftes op NuwejaarsdagArgieffoto Die Nasionale Seereddingsinstituut (NSRI) het gesê Nuwejaarsdag is ontsier deur verskeie noodgevalle en sterftes. By Muizenberg-strand in Kaapstad is ŉ man en ŉ tien week oue babadogtertjie in twee verskillende voorvalle dood verklaar. Craig Lambinon, woordvoerder van die NSRI, het gesê die man is glo uit die water gered ná ŉ vermoedelike verdrinking. “Ander paramedici was reeds besig om kardiopulmonêre resussitasie op die man uit te voer,” het Lambinon gesê. Hy het gesê in ŉ onverwante voorval is ŉ baba van net tien weke oud deur haar ma na owerhede op die strand gebring nadat die ma die baba glo in sand op die strand aangetref het. “Ten spyte van die onverpoosde hartmasseringspogings om die pasiënte by te bring, is beide die man en baba op die toneel dood verklaar.” Die polisie het geregtelike doodsondersoeke geopen. In Richardsbaai in KwaZulu-Natal is een van die NSRI se reddingsbote na Naval-eiland ontplooi ná berigte van ŉ 15-jarige seun wat in die moeilikheid geraak het en besig was om te verdrink. Volgens Lambinon het ŉ helikopter van die Transnet Nasionale Hawe-owerheid (TNHO) ook gehelp soek na die seun. “Die NSRI se reddingswemmers het die seun uit die water gebring.” Lambinon het gesê paramedici kon daarin slaag om die tienerseun weer by te bring en hy is per ambulans na ŉ hospitaal geneem. Die seun het egter later in die hospitaal gesterf. ŉ Soektog is ook steeds aan die gang by die Monwabisi-strand in Kaapstad nadat ŉ 25-jarige man Maandagoggend daar in die see verdwyn het. In nog ŉ voorval moes die NSRI se Mykonos-bemanning ŉ private boot met vier volwassenes en drie kinders, tussen 9 en 16 jaar oud, na die plaaslike hawe sleep nadat die boot se enjin in Shark Bay in Langebaan onklaar geraak het. Die NSRI se paramedici het ook ŉ 50-jarige man omstreeks 16:54 in ŉ hotel in Keurbooms behandel nadat hy vermoedelik ŉ hartaanval gehad het. “Die man is in ŉ stabiele toestand na die hospitaal vervoer.” ŉ 25-jarige man, glo van Heidelberg afkomstig, is ook op Nuwejaarsdag uit die see by Witsand gered nadat hy in die moeilikheid beland het. Volgens Lambinon kon lewensredders daarin slaag om die man weer by te bring.